Mikill viðbúnaður lögreglu var á vettvangi . Vísir / Frikki Mikill viðbúnaður lögreglu var í Úlfarsárdal í dag vegna mannsláts . Á þriðja tímanum barst lögreglu tilkynning um að maður hefði fallið fram af svölum í hverfinu . MBL greindi fyrst frá og segir í fréttinni að lögregla hafi þurft að brjóta sér leið inn í íbúð á 2. hæð hússins . Margeir Sveinsson aðstoðaryfirlögregluþjónn í miðlægri rannsóknardeild lögreglunnar á höfuðborgarsvæðinu staðfesti þetta svo í samtali við Vísi og sagði að fimm einstaklingar hafi verið handteknir vegna málsins . Lögregla vildi fyrst ekki gefa upp hvort maðurinn sé lífs eða liðinn , en samkvæmt nýrri tilkynningu frá lögreglunni á höfuðborgarsvæðinu var maðurinn fluttur á Landspítalann og úrskurðaður látinn eftir komuna þangað . Samkvæmt upplýsingum frá lögreglunni var hinn látni erlendur ríkisborgari , sem og þeir fimm sem eru í haldi lögreglu vegna rannsóknar málsins . Margeir gat ekki gefið fréttastofu upplýsingar um tengsl einstaklinganna . Lögregla hefur lokið storfum á vettvangi og rannsókn lögreglu er á frumstigi .